รู้จัก กรุงเทพธนาคม องค์กรที่ดูแลโครงการแสนล้าน ของชาวกรุงเทพฯ
บริษัทแห่งนี้มีที่มาอย่างไร  สำคัญกับชาวกรุงเทพฯ ขนาดไหน ? ลงทุนแมนจะเล่าให้ฟัง
9 ก.ค. 2565

รู้จัก กรุงเทพธนาคม องค์กรที่ดูแลโครงการแสนล้าน ของชาวกรุงเทพฯ /โดย ลงทุนแมน
“50 ล้านบาท” คือ ตัวเลขทุนจดทะเบียนของบริษัทแห่งนี้
“100,000 ล้านบาท” คือ ตัวเลขประมาณการของมูลค่าโครงการทั้งหมดที่อยู่ในการดูแลของบริษัทแห่งนี้
ถึงแม้จะมีการเปลี่ยนตัวผู้ว่าฯ กทม. มาหลายสมัย
แต่บริษัทแห่งนี้ก็ยังคงทำหน้าที่ของมันต่อไปให้กับชาวกรุงเทพฯ
แล้วบริษัทแห่งนี้มีที่มาอย่างไร 
สำคัญกับชาวกรุงเทพฯ ขนาดไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
“สหสามัคคีค้าสัตว์” คือชื่อบริษัทดั้งเดิมของบริษัทกรุงเทพธนาคม ก่อตั้งขึ้นมาตั้งแต่ปี 2485 หรือราว 80 ปีก่อน ซึ่งเดิมทีเป็นกิจการค้าสัตว์ของกระทรวงมหาดไทย เท่านั้น
จนกระทั่งมีการโอนกิจการให้ กทม. ดูแล และหลังจากนั้นก็มีการยกเลิกกิจการค้าสัตว์ 
เปลี่ยนไปประกอบกิจการเกี่ยวกับการจัดการโครงสร้างพื้นฐาน 
โดยมี กทม. เป็นผู้ถือหุ้นรายใหญ่มากถึง 99.98%..
แล้วกรุงเทพธนาคม นับเป็นเอกชนหรือไม่ ?
เรื่องนี้สำนักงานคณะกรรมการกฤษฎีกา เคยให้ความเห็นไว้ว่า บริษัทกรุงเทพธนาคมไม่ใช่เอกชน 
แต่เป็นกิจการที่อยู่ในการกำกับดูแลของ กทม.
พูดง่าย ๆ ก็คือ กรุงเทพธนาคม เปรียบเหมือนรัฐวิสาหกิจที่ถือหุ้นโดย กทม. นั่นเอง
อย่างที่ได้เกริ่นไปว่ารัฐวิสาหกิจ ดูแลโครงการทั่วกรุงเทพฯ มูลค่าเป็นแสนล้านบาท
มาดูกันว่าทำไมกัน อดีตกิจการค้าสัตว์แห่งนี้ ถึงได้รับความไว้วางใจ ?
เนื่องจาก กรุงเทพฯ มีมูลค่า GDP และจำนวนประชากรสูงที่สุดในไทย
ดังนั้นโครงสร้างพื้นฐานสาธารณะ ไม่ว่าจะเป็นระบบการขนส่ง การบำบัดน้ำเสีย โรงกำจัดขยะ 
หรือแม้แต่การนำสายสื่อสารลงใต้ดิน จำเป็นต้องได้รับการบริหารจัดการอย่างมีประสิทธิภาพ
หากปล่อยให้หน่วยงานราชการเข้ามาดูแลโครงการเหล่านี้ 
การบริหารจัดการก็อาจมีความล่าช้า ไม่มีประสิทธิภาพมากพอ 
เนื่องจากระบบราชการมักจะมีขั้นตอนที่ยุ่งยากและซับซ้อน
จุดนี้เอง ที่ทำให้กรุงเทพธนาคมเข้ามามีบทบาทสำคัญ
ในการเข้าไปทำสัญญากับเหล่าบริษัทเอกชน ให้มาทำหน้าที่ดูแลโครงการทั่วกรุงเทพฯ ในรูปแบบของ “สัมปทาน”
ซึ่งสัญญาส่วนใหญ่ที่กรุงเทพธนาคมทำกับบริษัทเอกชนนั้น มักจะเป็นสัญญาจ้างให้บริษัทเอกชนเข้าไปบริหารทรัพย์สิน
ภายใต้กรอบระยะเวลาที่กำหนด และ กทม. จะเป็นผู้รับผลประโยชน์สุดท้ายทั้งหมด
ยกตัวอย่างเช่น
สัญญาการจ้าง BTS เดินรถไฟฟ้าในส่วนต่อขยายที่ 1 
ตั้งแต่สถานีสะพานตากสิน สถานีวงเวียนใหญ่ ไปจนถึงสถานีบางหว้า และสถานีอ่อนนุช ไปจนถึงสถานีแบริ่ง
เป็นสัญญาที่กำหนดให้ BTS ยกรายได้ค่าโดยสารทั้งหมดให้ กทม. 
โดยที่ กทม. ก็จะแบ่งค่าจ้างเดินรถให้ BTS เป็นการตอบแทน
กำหนดอายุสัญญา 30 ปี ตั้งแต่ปี 2555 ถึงปี 2585
ทีนี้ เรามาดูผลประกอบการของกรุงเทพธนาคม ในช่วงที่ผ่านมา
ปี 2562 รายได้ 357.3 ล้านบาท กำไร 19.4 ล้านบาท
ปี 2563 รายได้ 467.2 ล้านบาท ขาดทุน 3.1 ล้านบาท
ปี 2564 รายได้ 935.1 ล้านบาท กำไร 63.6 ล้านบาท
ในแง่ของการบริหารงานในกรุงเทพธนาคม ก็ไม่ต่างอะไรไปจากธุรกิจเอกชนทั่วไป
หรือก็คือมีคณะกรรมการบริษัท คอยทำหน้าที่กำกับดูแลองค์กร ให้ดำเนินไปในทิศทางที่จะสร้างประโยชน์สูงสุดให้แก่ผู้ถือหุ้น ซึ่งในกรณีนี้ผู้ถือหุ้นรายใหญ่ของกรุงเทพธนาคมก็คือ กทม.
ที่ผ่านมา เมื่อมีการเปลี่ยนตัวผู้ว่าฯ กทม. ไม่ว่าจะกี่ครั้งก็ตาม
คณะกรรมการบริษัทของกรุงเทพธนาคม ก็มักจะเปลี่ยนตามทุกครั้ง 
เพื่อให้การบริหารงานสอดคล้องกับนโยบายของผู้ว่าฯ คนนั้น ๆ
ก็เป็นที่น่าติดตามว่าองค์กรนี้ ภายใต้ผู้ว่าฯ กทม. คนล่าสุด อย่างคุณชัชชาติ สิทธิพันธุ์ และคณะกรรมการบริษัทชุดใหม่ จะเป็นอย่างไร..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-